Кавказ культурэр къызэдаухъумэ | Адыгэ Макъ\nФестивалыр игъэкIотыгъэу къы­зэIуахыгъ. Урысыем иконсул шъхьаIэу Истамбул щыIэ Андрей Подъелышевыр Iофтхьабзэм къы­зыщэгущыIэм, Урысыемрэ Тыркуемрэ язэпхыныгъэхэм ягъэпытэн, искусствэм лъэпкъхэр зэрэзэфищэхэрэм иеплъыкIэхэр къариIолIагъэх. Адыгеим ыцIэ заулэрэ зэрэхигъэунэфыкIыгъэр Мыекъуапэ икIыгъэхэм ашIогъэшIэгъоныгъ.\nКъалэу Яловэ имэр ишъхьэгъу­сэу Салмэн Дилек адыгэ бзылъфыгъ, шапсыгъэхэм ащыщ. Ари зэхахьэм къыщыгущыIагъ, фестивалым хэлажьэхэрэм шIоу щыIэр къадэхъунэу афиIуагъ.\nЯловэ имэрэу Вефа Салмэн кавказ культурэм икъэухъумэн, лъэпкъхэр зэIукIэхэзэ яшэн-хабзэ­хэр къызэрэзэфаIуатэрэм къатегущыIагъ.\nСалмэн Дилек ансамблэу «Мые­къуапэ инэфылъэхэм» якъэ­шъуакIохэм къахэхьагъ, тарихъ къэбархэм ныбжьыкIэхэр ащигъэ­гъозагъэх. Адыгэ шъуашэр зэрэ­да­хэм, Кавказ щыпсэухэрэ лъэпкъ­хэм къякIоу тишъуашэ зэращыгъым, фэшъхьафхэм атегущыIагъэх, зэхэтхэу нэпэеплъ сурэтхэр атырахыгъэх. Къэбэртэе-Бэлъкъа­рым къикIыгъэхэми Салмэн Дилек нэгушIоу аIукIагъ, зэлъэпкъэгъу адыгэхэм шIукIэ агу къинэжьыщт уахътэу зэдагъэкIуагъэр дунэе къэбар хъугъэ.\nГъэшIэгъонэу концертыр кIуагъэ. Ансамблэ пэпчъ илъэпкъ искусствэ къыгъэлъэгъуагъ. Андрей Подъелышевым къызэриIуа­гъэу, чэщым сыхьатыр 12-м нэс пчыхьэзэхахьэу кIуагъэм хэгъэгу зэфэшъхьафхэм къарыкIыгъэхэр нэIуасэ, ныбджэгъу щызэфэхъугъэх. Джэгур зэкIэми ашIогъэшIэгъоныгъ.\n«Мыекъуапэ инэфылъэхэм» илъэпкъ къашъоу «Си Адыгеир» фестивалым хэлажьэхэрэм нахь агу рихьыгъэхэм ащыщ. Тикъэшъуа­кIохэр зэкIужьэу зэрэфэпагъэхэри зэхэщакIохэм къыхагъэщыгъ.\nАдыгэ къуаджэу Сэуджакъ\nИлъэс къэс кIэлэцIыкIу лъэпкъ ансамблэу «Мыекъуапэ инэфылъэ­хэр» Сэуджакъ макIо. Художественнэ пащэу, Къэбэртэе-Бэлъкъарым изаслуженнэ артистэу, Адыгеим инароднэ артистэу Нэныжъ Айдэмыр зэрилъытэрэмкIэ, псэ зыпыт зэIукIэгъухэм хэп­шIыкIэу япчъагъэ хэхъо.\nТыркуем нысэ щыхъугъэхэ адыгэ бзылъфыгъэхэу тиреспубликэ щапIугъэхэр Яловэ, Сэу­джакъ, нэмыкIхэм ащэпсэух. Зэлъэпкъэгъухэм ягунэс къэбархэр къызэфаIотэнхэмкIэ адыгабзэр дэгъоу зэрашIэрэр нэ­мыкI лъэпкъхэм агъэшIэгъуагъ.\nКъэбэртэе-Бэлъкъарым иансамблэу «Щагъдыим» гущыIэгъу зэрэфэхъугъэхэри «Мыекъуапэ инэфылъэхэм» икъэшъуакIохэм къаIотэжьы. Алсын Ну­ри Тыркуем щэпсэу, урысыбзэр дэгъоу зэригъэшIагъ. Тиансамблэ ар бэрэ игъусагъ.\nАдыгеим илIыкIохэм анахьэу анаIэ зытыра­дзагъэр грузин кIалэу Алеко Квашадзе зэ­рэIукIагъэхэр ары. АдыгабзэкIэ къабзэу къэгущыIэ, тилъэпкъ итэ­къухьагъэу дунаим щып­сэуныр къызхэкIыгъэм щыгъуаз.\n— Грузием сыщыIэу адыгабзэр зэзгъэшIэ­нэу сыфежьэгъагъ, —къеIуатэ Алеко Кваша­дзе. — Тыркуем иуниверситет адыгабзэр зэрэщакIурэм шIуагъэ къеты. Бзэм лъэпкъхэр зэфещэх.\nНэжъ-Iужъхэу Сэу­джакъ дэс­хэр, ныбжь гурыт зиIэхэр адыгабзэкIэ мэгущыIэх. КIалэхэм тиныдэлъфыбзэкIэ гущыIабэ къы­уаIон алъэкIыщтэп, ныдэлъфыбзэр пыдзы ашIы, къа­лэм щыпсэунхэу мэкIожьых.\nАдыгэ тарихъым исаугъэт\nЯловэ имэрэу Вефа Салмэн кIэщакIо фэхъуи, хыIушъом саугъэт щагъэуцугъ. Кавказ заом икъиныгъохэр зэпызычыгъэ ти­лъэпкъэгъухэм ар афэгъэхьыгъ.\n— Саугъэтыр дахэу ашIыгъ. Адыгэ быракъ уцышъоу щэбзищэ къызхэлыдыкIырэр нэгум къыкIегъэуцо, — къеIуатэ Нэныжъ Айдэ­мыр. — Саугъэтым текIуалIи ти­лъэпкъэ­гъухэу Кавказ заом хэкIо­дагъэхэм шъхьащэ афэтшIыгъ, ансамблэу «Мыекъуапэ инэфылъэ­хэм» икъэ­шъуакIохэм нэпэеплъ сурэтхэр саугъэтым дэжь ащытырахыгъэх.\nАдыгэ быракъыр саугъэтым ыпашъхьэ тиныбжьыкIэхэм щагъэ­быбэтагъ, лъэпкъ шIэжь зэряIэр къахэщэу саугъэтыр зыгъэуцугъэ­хэм зэрафэразэхэр зэхахьэм къыщаIуагъ. Нэныжъ Айдэмыр Тыркуем ныбджэгъу къыщыфэхъу­гъэ Онур (лIакъоу зыщыщыр зэдгъэшIэнэу хъугъэп) къызэриIуагъэу, мамыр псэукIэр гъэпытэгъэныр ныбжьыкIэхэм зэдыряIофэу алъытэ, лIэужхэр зэзыпхырэ зэIукIэгъухэр нахьыбэрэ зэхащэщтых. Саугъэтыр хым ыпашъхьэ зэрэщытым мэхьэнэ хэхыгъэ иI.\nМыжъобгъум тешIыхьэгъэ сурэтым хыр зэрэуалъэрэр къегъэлъа­гъо. Ащ гур зэредзэ, арэу щытми, зыбгъэрэхьаты пшIоигъоу хым иорхэм бзыухэр ащыбыбатэхэу нэплъэгъум къызифэхэкIэ, искусст­вэм мамыр псэукIэр зэригъэпы­тэрэм гупшысэ шъхьафхэр уегъэшIых…\nСурэтхэм арытхэр: Нэныжъ Айдэмыррэ иныбджэгъоу О­нуррэ; ансамблэу «Мыекъуапэ инэфылъэхэр» саугъэтым ыпашъхьэ щыт.